paragraph_text: Film je bio ideja Victora Lownesa, čelnika britanskog Playboya koji je mislio da će to biti dobar način za predstavljanje grupe američkoj publici i dodatnu zaradu. Lownes je pokušao nametnuti još neke svoje ideje grupi što izazvalo nesporazume. Primjerice, tražio je da se njegovo ime u uvodnom popisu napiše u stilu isklesanog kamena kako su napisana i imena članova grupe. Gilliam je na kraju to morao prihvatiti, ali zato je imena svih ostalih članova napisao na drugačiji način. Film je snimljen s vrlo malim budžetom od samo 80.000 funti. U kinima nije posebno dobro prošao: britanskoj publici je ponudio već viđeni materijal, a američkoj britanski humor nije bio toliko zanimljiv. U SAD-u je nešto bolje prošao kad je ponovno pušten u kino-distribuciju nakon što se Leteći cirkus počeo prikazivati na američkoj televiziji. S vremenom mu je popularnost porasla i stekao je obožavatelje.